Oudste en jongste in Oz slaags | Netwerk24
16 Januarie 2020 15:45
Die jongste vrou teen die oudste vrou – dís waarna tennisliefhebbers volgende week in die eerste ronde van die Australiese Ope-toernooi kan uitsien.
Venus Williams en Coco Gauff in 2019 nadat Gauff vir ’n reuse-opskudding op Wimbledon gesorg het. Hul paaie gaan nou weer in Melbourne kruis. Foto: Getty Images
Coco Gauff (15) is Donderdag geloot om teen die veteraan Venus Williams (39) in Melbourne te staan te kom.
Wat dié ontmoeting nóg lekkerder maak, is dat Gauff verlede jaar, toe sy nog 14 jaar oud was, in die eerste ronde van Wimbledon met die einste Williams afgereken het. Die feit dat sy vir Wimbledon se hoofloting kon kwalifiseer het haar koerantopskrifte laat haal, maar haar oorwinning oor Williams het haar kitsroem laat verwerf.
Gauff het uiteindelik so ver as die vierde ronde in Wimbledon gevorder.
Die wenner van dié kragmeting kan volgens tennis.com in die derde ronde teen die verdedigende Australiese Ope-kampioen, Naomi Osaka, te staan kom. En die wenner van laasgenoemde stryd, kan in die vierde ronde met Williams se jonger suster en 23-malige Grand Slam-kampioen, Serena, swaarde kruis.
Serena se teenstander in die eerste ronde is Anastasia Potapova, ’n Rus wat 90ste op die wêreldranglys is.
Soos wat vooraf verwag is, is twee van die groot gunstelinge onder die mans, Novak Djokovic (tweede gekeur) en Roger Federer (derde gekeur), in dieselfde helfte geloot. Dít beteken hulle kan potensieel in die halfeindronde teen mekaar speel.
Vir die topgekeurde, Rafa Nadal, kan daar in die vierde ronde ’n moeilike stryd teen Australië se Nick Kyrgios wees. Laasgenoemde was in verlede week se toernooi om die ATP-beker goed op dreef.
Die gevaarlike Daniil Medvedev (Rusland) en Dominic Thiem (Oostenryk) is ook in sy helfte van die loting.
Nadal begin sy veldtog teen die onbesonge Hugo Dellien van Bolivia (72ste op die wêreldranglys).
Djokovic het ’n veel moeiliker openingswedstryd teen die Duitser Jan-Lennard Struff. Federer se eersteronde-teenstander is Steve Johnson van Amerika. – Sportredaksie
Meer oor: Australiese Ope | Coco Gauff | Venus Williams